कस्बों से पलायन का तीसरा उल्लेखनीय कारण है, बदलती हुई जीवनशैली और बढ़ती आकांक्षाएँ, जिन्हें पूरा करने में पुरानी शैली के जीवन और जरूरतों पर आधारित कस्बा सक्षम नहीं होता। तब साधन संपन्न लोग बच्चों की अच्छी पढ़ाई, बेहतर स्वास्थ्य सुविधा और नए ढंग के बाजारों की उपलब्धता को नजर में रहते हुए आसपास के बड़े शहरों में शिफ्ट हो जाते हैं। वे पहले परिवार को वहाँ स्थानांतरित करते हैं, फिर धीरे-धीरे अपना व्यापार समेट लेते हैं और नए शहर में उसे जमा लेते हैं अथवा कोई अन्य व्यापार शुरू कर देते हैं।